  Майя Бывальцева Дэбес ёросысь Яг гуртын Геннадий Корепанов-Камскийлы буре ваён пул усьтӥзы. Удмурт крезьгурчилэн вордскем гуртаз 20-тӥ гудырикошконэ 80 пала адями люкаськиз. Ивортодэтъя «Удмуртия» агентстволы со сярысь вераз Тыловай школаысь покчи классъёсын дышетскисьёсын ужась визьнодась Людмила Первушина. Геннадий Михайлович вордскиз но быдэ вуиз Ягвуково гуртын. Солэн улэм коркаез вадьсын усьтэмын вал данъян пул. <…> Отчы ӧтемын вал Геннадий Михайловичлэн ӵыжы-выжыосыз но ӵош будэм эшъёсыз. Геннадий Михайловичез буре вайыса, ӵыжы выжыосыз мерттӥзы солэсь яратоно сяськаоссэ – розаосты Людмила Первушина, Тыловай школаысь визьнодасьУжрадэ люкаськем калыкез шулдыртӥзы Дэбесысь «Шудбур» ансамбль но гуртысь нылпиос. Людмила Первушина верамъя, вуоно нимо-дано крезьгурчи Ягын 18 аресозяз улӥз. Али солэн вордскем коркаез ӧвӧл ни. Ачиз гурт но бырон калэ вуиз вал, но 1980-тӥ аръёс пумын Яге выль семьяос лыктӥзы. «87-тӥ аръёсы кызьы ке, 90-тӥ аръёсы отчы ньыль семья лыктӥз, выль коркаос пуктӥзы асьсэлы. Будӥзы но будӥзы, али отын дась ёрос корка вань», - вераз Людмила Первушина. 18-тӥ гудырикошконэ Геннадий Корепанов-Камскийлы 89 арес тырмысал. Крезьгурчилэн вордскемез дырысен 90 ар тырмонлы сӥзьыса, вуоно арын Дэбес ёросэ инфотур радъялозы.  Тегъёс: Мерлык Лулчеберет Дэбес Удмуртия крезьгурчиос буреваён  